#### **Κανονισμός λειτουργίας των Τμημάτων Ελληνικής Γλώσσας**

1. Το ωρολόγιο πρόγραμμα λειτουργίας με τις ημέρες και ώρες μαθημάτων από τον Υπεύθυνο του Τ.Ε.Γ. στο Γ.Σ.Ε. Βρυξελλών, **μόλις** **ολοκληρωθούν οι τοποθετήσεις των εκπαιδευτικών και οριστικοποιηθεί το πρόγραμμα*.***

1. Ο χρόνος προσέλευσης των μαθητών κοινοποιείται στους γονείς και στους μαθητές από τον Υπεύθυνο του συλλόγου διδασκόντων. **Μετά την έναρξη των μαθημάτων, η πόρτα του σχολείου** **παραμένει κλειστή**. Οι τυχόν αργοπορημένοι μαθητές **γίνονται δεκτοί στο α' διάλειμμα**. **Δεν επιτρέπεται η έξοδος των μαθητών** **από το σχολείο κατά τις ώρες λειτουργίας του.**
2. Οι εκπαιδευτικοί προσέρχονται στην εργασία τους 15΄ πριν την έναρξη και αποχωρούν 15΄ μετά τη λήξη των μαθημάτων. Ο εφημερεύων εκπαιδευτικός παραλαμβάνει τους μαθητές - ειδικά τους μικρούς μαθητές - στην είσοδο του σχολείου. **Οι γονείς δεν εισέρχονται στο χώρο του σχολείου** με εξαίρεση, για λόγους παιδαγωγικούς, τους γονείς των παιδιών του νηπιαγωγείου. Οι εκπαιδευτικοί επιβλέπουν την αποχώρηση των μαθητών μετά το πέρας των μαθημάτων και οι γονείς φροντίζουν για την έγκαιρη παραλαβή των παιδιών τους.
3. **Δεν επιτρέπεται η παραμονή των μαθητών μέσα στις αίθουσες κατά τη διάρκεια των διαλειμμάτων**. Ο εκπαιδευτικός κάθε τάξης φροντίζει για την έξοδο των μαθητών. Οι εφημερεύοντες εκπαιδευτικοί επιβλέπουν τους μαθητές στα διαλείμματα.
4. Οι μαθητές οφείλουν **να σέβονται τους διδάσκοντες** και να συμμορφώνονται με τις υποδείξεις τους και να συμπεριφέρονται με κοσμιότητα και ευπρέπεια, τόσο κατά το μάθημα, όσο και την ώρα του διαλείμματος. Τις **σχέσεις μεταξύ των μαθητών** πρέπει να τις διέπει ο **σεβασμός, η αξιοπρέπεια και η ευγένεια.** Ασυμβίβαστα προς τη μαθητική ιδιότητα είναι ο απρεπής αστεϊσμός, ο εμπαιγμός, η χειροδικία και γενικά κάθε ενέργεια που ξεπερνά τα όρια της αξιοπρέπειας και του σεβασμού του άλλου.
5. Επίσης, οφείλουν να σέβονται το σχολικό χώρο, τόσο ως προς την αποφυγή φθορών, όσο και ως προς τη διατήρηση της καθαριότητας. Με τη λήξη των μαθημάτων ο διδάσκων βεβαιώνεται ότι παραδίδει καθαρή την αίθουσα της τάξης του. Το κάπνισμα απαγορεύεται στο σχολικό χώρο.
6. Δεν επιτρέπεται στους μαθητές να φέρουν στο σχολείο έντυπα ή άλλο υλικό άσχετο με τα μαθήματά τους. Επίσης, **απαγορεύεται αυστηρότατα να έχουν ενεργοποιημένα τα κινητά τους τηλέφωνα κατά τη διάρκεια των μαθημάτων**. Η επικοινωνία των μαθητών με τους γονείς τους, όταν είναι απαραίτητη, μπορεί να διασφαλιστεί από το Σχολείο.
7. **Η καθημερινή εργασία**, που τους ανατίθεται για το σπίτι και είναι προέκταση της εργασίας στην τάξη, **πρέπει να ετοιμάζεται από το μαθητή με υπευθυνότητα.**
8. **Όλοι οι μαθητές συμμετέχουν στις εκπαιδευτικές εξορμήσεις και στις εκδηλώσεις που οργανώνει το Σχολείο.**
9. Η **διδακτέα ύλη** των μαθημάτων προγραμματίζεται από τους εκπαιδευτικούς ανά έτος και διανέμεται στους γονείς. Αντίγραφο υποβάλλεται στο Γ.Σ.Ε. μέσω του Υπευθύνου. Ο προγραμματισμός του εκπαιδευτικού έργου συνιστά κρίσιμο μέγεθος στη διαδικασία καλής οργάνωσης και διεξαγωγής της εκπαιδευτικής εργασίας σε επίπεδο σχολικής μονάδας.
10. Στην αρχή της σχολικής χρονιάς καταρτίζεται με πρακτικό ετήσιος σχεδιασμός δραστηριοτήτων - εκπαιδευτικού έργου.

Ο σχεδιασμός περιλαμβάνει:

- Εκπαιδευτικές επισκέψεις.

- Σχολικές γιορτές/εκδηλώσεις, εκκλησιασμό.

- Κοινωνικές δραστηριότητες.

Αντίγραφο αποστέλλεται στο Γ.Σ.Ε. ως τις 10 Νοεμβρίου.

8. Για την καλή λειτουργία των Τ.Ε.Γ., αλλά και για την επίτευξη των παιδαγωγικών, διδακτικών και μαθησιακών στόχων, **απαιτείται η τακτική φοίτηση των μαθητών**. Οι ημέρες και το ωράριο της τάξης τηρούνται απόλυτα. Οι εκπαιδευτικοί φροντίζουν ώστε **τα παιδιά να φοιτούν μόνο στο τμήμα που αντιστοιχεί στο επίπεδό τους, προκειμένου να γίνεται αποτελεσματικότερη η διδασκαλία**. Στο θέμα αυτό δίνεται ιδιαίτερη προσοχή και ενημερώνονται αντίστοιχα και **οι γονείς, ώστε να τηρούν το ωράριο για την προσέλευση των παιδιών τους την ημέρα και ώρα που αντιστοιχεί στο τμήμα του παιδιού τους**.

 **9**. Τα υπηρεσιακά βιβλία που θα πρέπει να τηρούν τα Τμήματα Ελληνικής Γλώσσας είναι τα εξής:

α. Πρακτικό Σχολείου

β. Βιβλίο Μητρώου και Προόδου μαθητών (Β.Μ.Π.)

γ. Πρωτόκολλο αλληλογραφίας

δ. Βιβλίο υλικού Σχολείου

ε. Βιβλίο ύλης μαθημάτων

στ. Παρουσιολόγιο μαθητών

ζ. Φάκελος εισερχομένων - εξερχομένων εγγράφων.

 **10**. Κάθε μαθητής διατηρεί υποχρεωτικά το «**τετράδιο επικοινωνίας με το σπίτι**» στο οποίο σημειώνεται σε κάθε μάθημα τι έχει διδαχθεί καθώς και τι θα διδαχθεί στο επόμενο. Μέσω αυτού ενημερώνονται οι γονείς για κάθε δραστηριότητα του σχολείου.

 **11**. Οι εκπαιδευτικοί οργανώνουν **συναντήσεις, τουλάχιστον 2 κατ' έτος**, με τους γονείς των μαθητών, για ενημέρωση.

 **12**. Η προθεσμία εγγραφής είναι η 15η Σεπτεμβρίου ***(συνημμένο έντυπο 3 – έντυπο εγγραφής ΤΕΓ).*** Στις περιπτώσεις καινούργιων μαθητών η εγγραφή σε τάξη γίνεται ύστερα από κατατακτήρια εξέταση. Μαθητές που δεν είναι αρχάριοι γίνονται δεκτοί ύστερα από κατατακτήρια εξέταση μέχρι 30 Νοεμβρίου**.** Οι τάξεις-τμήματα μπορούν να χωρίζονται ανάλογα με το επίπεδο ελληνομάθειας των μαθητών.

 **13**. **Ο Σύλλογος Γονέων** είναι αρμόδιος για τα κτιριακά και λειτουργικά ζητήματα. Συνεργάζεται με τον Υπεύθυνο του Τ.Ε.Γ. για τα ζητήματα αυτά. Ενδείκνυται επίσης η **συνεργασία με τις Ελληνικές Κοινότητες**. Σχετικά με το πρόγραμμα των αργιών, γίνεται συνεννόηση με το Σύλλογο Γονέων, εφόσον ένας εκπαιδευτικός υπηρετεί σε δυο περιοχές με διαφορετικές αργίες, ώστε να μην συμπίπτουν όλες οι αργίες με τη λειτουργία ενός ΤΕΓ και ο εκπαιδευτικός να έχει τις προβλεπόμενες αργίες.

 **14**. Το κάπνισμα απαγορεύεται σε όλους στο χώρο του σχολείου καθώς και στην είσοδό του.

 15.Ο κανονισμός λειτουργίας των Τ.Ε.Γ. κοινοποιείται σε γονείς και μαθητές.